Waldegg neve először 1128-ban jelenik meg írásban egy bizonyos Adalram von Waldekkhe nevében, aki a várat építtető családba tartozott. Magát a települést és az egyházközséget 1136-ban alapították. Bécs 1529-es első ostromakor a törökök a Piesting völgyét is feldúlták; ezenfelül a herceg törökellenes különadót szedetett, amely az egyházközségek vagyonának egynegyedét tette ki. 1679/80-ban a pestis szedett számos áldozatot, Bécs 1683-as második ostromakor pedig a törökök felgyújtották a templomot, valamint elpusztult a házak mintegy fele. A lakosság Starhemberg várában talált menedéket. 1713-ban az újabb pestisjárvány 76 áldozattal járt. 1729-ben Waldegg a dreistetteni egyházközség alá került, függetlenségét 1784-ben nyerte vissza. 1827-ben a helyi Severin Zugmayer privilégiumot kapott az általa feltalált Zugmayer-eke gyártására, amelyet egész Európában árusított. 1834-ben lelőtték az utolsó waldeggi medvét, két évvel később pedig az utolsó hiúzt.